Gedagte vir die dag: Wanneer kan ons die wederkoms verwag?Foto: pixabay.com Lees: Matteus 24:36–44 Maar niemand weet wanneer daardie dag en uur kom nie, nie die engele in die hemel nie en ook nie die Seun nie. Net die Vader weet dit … Bly dus waaksaam, omdat julle nie weet watter dag julle Here kom nie. Om dieselfde rede moet julle ook altyd gereed wees, want die Seun van die mens kom op ’n uur dat julle dit nie verwag nie. (Matteus 24:36, 42, 44) Daar is dikwels bespiegelings oor wanneer die wederkoms van Jesus gaan plaasvind. Een datum waarin baie mense geglo het, was aan die begin van 2000 en die einde van 2012. Maar die datums het gekom en gegaan en Jesus het nie gekom nie. Jesus is baie duidelik oor die antwoord op die vraag presies wanneer Hy gaan terugkeer: Niémand, nie eers Hy self nie, weet wanneer die wederkoms gaan plaasvind nie, net God self het dié kennis. Die Bybel vertel ons wel dat Jesus op die wolke sal kom en dat Hy vir almal sigbaar sal wees. Jy kan dus maar gerus ophou wonder oor presies wanneer Jesus sigbaar gaan terugkom. Niemand op aarde weet nie. Maar daar is wel iets wat jy kán doen: Sorg dat jy gereed is wanneer Jesus weer kom. Jesus waarsku dat Hy sal kom op ’n uur dat ons dit nie sal verwag nie. Leef dus elke dag só dat jy gereed sal wees as Hy môre kom. As jy nog nie doodseker is dat jy Hom as jou Verlosser aangeneem het nie, moenie langer uitstel nie. Die wederkoms is vir jou immers net so ver as die dag waarop jy gaan sterf, en nie een van ons weet wanneer dit sal wees nie. Volg gerus die raad in 1 Johannes 2:28: ‘Liewe kinders, julle moet in Hom bly, sodat ons almal niks te vrees sal hê wanneer Hy kom nie en by sy wederkoms nie beskaamd voor Hom sal staan nie.’ Here Jesus, ek weet ek hoef nie die datum van u wederkoms te weet nie. Gee dat ek elke dag daarvoor gereed sal wees.